Document ID: 32008L0014

KOMISJONI DIREKTIIV 2008/14/EÜ,
15. veebruar 2008,
millega muudetakse kosmeetikatooteid käsitlevat nõukogu direktiivi 76/768/EMÜ, kohandades tehnika arenguga nimetatud direktiivi III lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 1976. aasta direktiivi 76/768/EMÜ liikmesriikides kosmeetikatoodete kohta vastuvõetud õigusaktide ühtlustamise kohta, (1) eriti selle artikli 8 lõiget 2,
ning arvestades järgmist:
(1)
Direktiiviga 76/768/EMÜ keelatakse kasutada kosmeetikatoodetes aineid, mida liigitatakse vastavalt nõukogu 27. juuni 1967. aasta direktiivi 67/548/EMÜ (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta) (2) I lisale 1., 2., ja 3. kategooria kantserogeenseteks, mutageenseteks või reproduktiivset funktsiooni kahjustavateks aineteks. Direktiivis 67/548/EMÜ 3. kategooriasse liigitatud ainete kasutamist võib siiski lubada tingimusel, et neid on hinnatud tarbekaupade teaduskomitees ja komitee on need ained heaks kiitnud.
(2)
Kuna tarbekaupade teaduskomitee leiab, et glüoksaal (aine, mis on vastavalt direktiivi 67/548/EMÜ I lisale liigitatud 3. kategooria kantserogeensete, mutageensete või reproduktiivset funktsiooni kahjustavate ainete hulka) on ohutu, kui seda on kosmeetikatoodetes kuni 100 miljondikku, tuleb direktiivi 76/768/EMÜ III lisa muuta.
(3)
Seepärast tuleks direktiivi 76/768/EMÜ vastavalt muuta.
(4)
Et tagada sujuv üleminek kosmeetikatoodete praeguselt koostiselt koostisele, mis vastab käesolevas direktiivis sätestatud nõuetele, on vaja määrata asjakohane üleminekuperiood.
(5)
Käesoleva direktiiviga ette nähtud meetmed on kooskõlas kosmeetikatoodete alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ III lisa 1. osa muudetakse vastavalt käesoleva direktiivi lisale.
Artikkel 2
Liikmesriigid võtavad kõik vajalikud meetmed, millega tagatakse, et käesoleva direktiivi nõuetele mittevastavaid tooteid ei müüda ega võõrandata lõpptarbijale pärast 16. veebruari 2009.
Artikkel 3
1. Hiljemalt 16. augustil 2008 võtavad liikmesriigid vastu ja avaldavad käesoleva direktiivi järgimiseks vajalikud õigusnormid. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 16. novembrist 2008.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga korraldatavas valdkonnas nende poolt vastu võetud põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 15. veebruar 2008

Labels: 3
7
1
15